## La Generalitat suspén les activitats culturals este diumenge davant de l’alerta roja

*** S’han seguit les recomanacions del Centre de Coordinació d’Emergències de la Generalitat
* Amb esta mesura, s’eviten desplaçaments també del personal d’estos espais**

Els organismes dependents de la Conselleria d’Educació, Cultura i Universitats han suspés les activitats culturals previstes per a este diumenge davant del nivell d’alertes roja i taronja en la Comunitat Valenciana.

Seguint les recomanacions del Centre de Coordinació d’Emergències de la Generalitat, el Museu de Belles Arts de València, el Centre del Carme i l’IVAM romandran tancats este diumenge.

D’altra banda, l’IVC suspén la seua activitat escènica programada en el Teatre Rialto i el Teatre Principal, així com les dos sessions cinematogràfiques de la Filmoteca. En concret, queda suspesa l’obra de circ *Tenet*, en el Teatre Principal de València, i la lectura dramatitzada *La platja dels alemanys*, del cicle Insula Dramataria Josep Lluís Sirera, prevista en el Teatre Rialto.

Així mateix, a conseqüència de l’alerta meteorològica, s’han posposat els recitals programats a càrrec del Centre de Perfeccionament (Matins a Les Arts) i de la soprano Angel Blue (Les Arts és Lied). També en Les Arts s’ha posposat el concert de Manolo García d’este diumenge.

D’altra banda, la Biblioteca Valenciana Nicolau Primitiu tancarà este diumenge el monestir de Sant Miquel dels Reis i també el conjunt monumental de Sagunt. Amb esta mesura, s’eviten desplaçaments també del personal de manteniment, neteja i seguretat d’estos espais.

Des d’Emergències s’ha sol·licitat la màxima precaució davant d’estos avisos, l’inici dels quals està previst a partir de les 12:00 hores d’este diumenge en tot el litoral de València.

A més, la resta de la Comunitat Valenciana es troba en nivell taronja i groc per pluges i tempestes, per la qual cosa es recomana extremar totes les precaucions i estar pendents de qualsevol canvi en el nivell dels avisos.

Fecha: 13/12/2025